FI Euroopan unionin virallinen lehti C 359/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 359/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

” ” (YANCHENG LONG XIA)

EY-N:o: CN-PGI-0005-0625-16.07.2007

SMM ( X ) SAN ( )

1. Nimitys:

” ” (Yancheng Long Xia)

2. Jäsenvaltio tai kolmas maa:

Kiina

3. Maataloustuotteen tai elintarvikkeen kuvaus:

3.1 Tuotelaji:

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta:

Yancheng Long Xia (tieteellinen nimi Procambarus Clarkii) on äyriäisten astacura-ryhmään kuuluva rapu. Se on luonnonvarainen äyriäinen, joka elää alueilla, joilla makea ja suolainen vesi yhdistyvät, erityisesti Kiinassa Yanchengin kaupungissa Dafengin alueella olevan Doulong-joen alueella. Yancheng Long Xia -rapua saa myydä vain tyhjiöpakattuna niin, että se on pakastettu kypsentämisen jälkeen. Kun eläviä, luonnosta pyydettyjä rapuja kypsennetään, ne laitetaan muovisille tarjottimille ja peitetään erityisellä, suolaa ja fenkolia sisältävällä kastikkeella. Tämän jälkeen ne tyhjiöpakataan muovipusseihin, jotka pakataan laatikoihin. Jokaisen laatikon nettopaino on 1 000 grammaa (keiton määrä asiakkaiden tarpeiden mukaan), ja rapuja on yleensä 8–15 kpl/kg, 16–23 kpl/kg ja 23/28 kpl/kg. Tuote on varastoitava ja kuljetettava vähintään – 18 °C:n lämpötilassa.

Yancheng Long Xia -ravun tärkeimmät ravitsemukselliset ominaisuudet ovat seuraavat: proteiinipitoisuus vähintään 18 %, rasvapitoisuus enintään 3 %, A-vitamiinia vähintään 2 %. Ravusta voidaan syödä vähintään 23 %. Yancheng Long Xia -ravut voi syödä heti, kun ne ovat sulaneet luonnollisesti tai ne sulatettu mikroaaltouunissa.

3.3 Raaka-aineet (ainoastaan jalostetut tuotteet):

Yancheng Long Xia -tuotteen raaka-aine on rapu, jonka on oltava peräisin Doulong-joesta Yanchengin kaupungista Kiinasta. Makea ja suolainen vesi sekoittuvat tällä alueella, joka sijaitsee kahden kansallisen luonnonsuojelualueen välissä. Ne ovat nimeltään Mantsuriankurki (Red-Crowned Crane) ja Davidinhirvi (Milu Deer).

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Rapujen pyynti ja käsittely tapahtuu rajatulla maantieteellisellä alueella. Käsittelyllä tarkoitetaan rapujen lajittelua, pesua, liottamista, kypsentämistä, jäähdyttämistä, valikointia, luokittelua, maustamista ja pakastamista.

3.6 Viipalointia, raastamista, pakkaamista jne. koskevat erityiset säännöt:

Kun tuoreet ravut saapuvat sovittuun aikaan ja sovitussa lämpötilassa, ne punnitaan, tyhjiöpakataan ja pikapakastetaan. Kun tuotteiden sisälämpötila on laskenut – 15 °C:een tai sen alle, ne pakataan suurempaan pakkauslaatikkoon niin, että laatikoista tulee tietyn painoisia. Nämä laatikot on varastoitava vähintään – 18 °C:n lämpötilassa. Aikaa ja lämpötilaa mitataan käsittelyn ja pakkaamisen aikana tarkasti, ja työntekijöihin ja pakkausmateriaaleihin kohdistuvat hygieniavaatimukset estävät mikrobien kehittymisen ja varmistavat tuotteiden turvallisuuden.

Yancheng Long Xia -tuotteen sisäpakkauksissa on joustavat elintarvikemuovitarjottimet ja elintarvikekäyttöön soveltuvat pehmeät tyhjiöpussit. Kaikki pakkausmateriaalit ovat ammattitaitoisten pakkaustehtaiden valmistamia. Jokaisen erän sisäpakkausten on läpäistävä tehtaan laadunvalvontaosaston testaus, ja niiden pitäisi olla elintarvikkeiden turvallisuutta koskevien vaatimusten mukaisia. Tämä on todistettava raporttien tai todistusten avulla. Sellaisia pusseja tai tarjottimia, joita ei ole todettu riittävän laadukkaiksi, ei saa tuoda Yancheng Long Xia -rapujen käsittelylaitokseen.

Tuotteen ulkopakkausmateriaalit on tehty kartongista, ja pakkauslaatikot ovat ammattitaitoisten pakkaustehtaiden valmistamia. Jokaisen erän ulkopakkausten on läpäistävä tehtaan laadunvalvontaosaston testaus, ja niiden pitäisi olla elintarvikkeiden turvallisuutta koskevien vaatimusten mukaisia. Tämä on todistettava raporttien tai todistusten avulla. Sellaisia laatikoita, joita ei ole todettu riittävän laadukkaiksi, ei saa tuoda Yancheng Long Xia -rapujen käsittelylaitokseen.

3.7 Merkintöjä koskevat erityiset säännöt:

Pakkausmerkinnässä on oltava tuotteen nimi (Yancheng Long Xia), maantieteellisen merkinnän symboli ja tehtaan nimi.

4. Maantieteellisen alueen tarkka rajaus:

Sekä rapujen pyynti- että käsittelyalue sijaitsee tällä maantieteellisellä alueella. Yancheng Long Xia -ravut pyydetään Doulong-joella paikasta, jossa makea ja suolainen vesi sekoittuvat. Tämä alue sijaitsee siellä, missä Doulong-joki virtaa Yanchengin ja sen maakuntien läpi, ja sen koko on yhteensä 11 200 neliökilometriä. Dafeng, joka on ensimmäinen ekologisen tasapainon kaupunki Kiinassa, sijaitsee tällä vesialueella Keltaisenmeren rannalla, Mantsuriankurjen ja Davidinhirven kansallisten luonnonsuojelualueiden välissä. Se on kosteikkoaluetta, jolla makea vesi ja merivesi yhdistyvät.

5. Yhteys maantieteelliseen alueeseen:

5.1 Maantieteellisen alueen erityisyys:

Doulongin jokialue sijaitsee Yanchengissa, Jiangsun provinssissa, joka puolestaan sijaitsee Tyynenmeren rannalla ja jolla on yli 110 kilometriä rantaviivaa. Huaijoki virtaa siellä mereen pohjoisesta ja Jangtse etelästä, ja päivä päivältä ja vuosi vuoden jälkeen ne sekoittavat Keltaisenmeren tyrskyjä. Leveä rantakosteikko syntyi sinne tuhansia vuosia sitten. Alue on kuuluisa hedelmällisestä maaperästään ja vesieläinten ja -kasvien määrästä. Siellä elää monia harvinaisia eläimiä ja lintuja, kuten davidinhirvi eli milu ja mantsuriankurki.

Leveä, tasainen ranta ja jokien ja kosteikkojen sekoittuminen keskenään tekevät tästä alueesta sopivan rapujen lisääntymiselle ja kasvulle. Myös leuto sää, puhdas vesi, jossa on yli 4 milligrammaa liuennutta happea, ja orgaanisten aineiden runsaus vaikuttavat tähän luonnonympäristöön, ja yhdessä ne tekevät Doulongin jokialueesta rapujen paratiisin.

5.2 Tuotteen erityisyys:

Yancheng Long Xia on amfibinen ja polyfaginen vesieläin, jonka ominaispiirteet ovat erilaiset kuin muilla lajeilla. Sen pyrstön liha on erittäin proteiinipitoista ja vähärasvaista, ja sen sisältämä rasva (keltainen rasva) on yhtä herkullista kuin tavanomainen ravunrasva. Koska Yancheng Long Xia on amfibinen laji, sen ravintoarvot ovat erinomaiset (proteiinipitoisuus vähintään 18 %, rasvapitoisuus enintään 3 %, A-vitamiinia vähintään 2 %). Siinä yhdistyvät siis sekä maaeläinten että kalojen hyödyt. Ravusta voidaan syödä pyrstön liha, saksien liha ja pään keltainen rasva.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Doulongin jokialue on rantakosteikkojen tuntumassa paikassa, jossa makea vesi ja merivesi kohtaavat. Hallavapaa kausi on täällä jopa 240 päivää. Alueen vesi on puhdasta ja raikasta. Siinä oli yli 4 milligrammaa liuennutta happea, sen pH on 7,8–9 ja veden pinta pysyy samalla tasolla vuoden ympäri. Alueella on valtavasti erilaisia vesieläimiä ja -kasveja, joiden tuottaman ravinteikkaan orgaanisen aineksen ansiosta rapujen kasvuympäristö on ihanteellinen.

Kaikkien näiden seikkojen ansiosta Yancheng Long Xia -rapu eroaa muiden alueiden äyriäisistä. Se on sopusuhtainen, ohutkuorinen ja siitä voidaan syödä vähintään 23 prosenttia. Sen liha on kimmoisampaa ja täyteläisempää, kun taas muilta alueilta tulevien äyriäisten päät ovat suuret ja niiden kuori on paksu. Niistä voidaan syödä vähintään 18 prosenttia ja niiden liha on löysempää ja joustamattomampaa. Makean ja suolaisen veden yhdistymisen ansiosta alueen vesi on juuri tietyn suolaista ja emäksistä. Äyriäisten amfibisuuden ja tämän erityisen luonnonympäristön yhdistelmä antaa Yancheng Long Xia -ravuille niiden ainutlaatuisen ravintosisällön ja maun, joka muistuttaa makeiden vesien katkarapujen ja rapujen samoin kuin merivedestä saatavien tuotteiden makua, mutta joka on muissa äyriäisissä harvinainen.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

(1) EUVL L 93, 31.3.2006, s. 12.